b"\n_START_ARTICLE_\nCameron Boyce\n_START_SECTION_\nVarhaisel\xc3\xa4m\xc3\xa4\n_START_PARAGRAPH_\nBoyce syntyi Los Angelesissa, Kaliforniassa Libby ja Victor Boycelle, ja h\xc3\xa4nell\xc3\xa4 on yksi nuorempi sisko. H\xc3\xa4nen is\xc3\xa4ns\xc3\xa4 on afroamerikkalaista syntyper\xc3\xa4\xc3\xa4. Boyce harrasti tanssia lapsesta l\xc3\xa4htien ja piti suosikkilajinaan breakdancea.\n_START_SECTION_\nUra n\xc3\xa4yttelij\xc3\xa4n\xc3\xa4\n_START_PARAGRAPH_\nBoyce aloitti uransa yhdeks\xc3\xa4nvuotiaana vuonna 2008 elokuvissa Mirrors ja Eagle Eye sek\xc3\xa4 Panic! at the Discon musiikkivideolla. H\xc3\xa4n teki l\xc3\xa4pimurtonsa Disney Channelill\xc3\xa4 vuonna 2011 alkaneessa nuortensarjassa Jessie, jossa h\xc3\xa4n n\xc3\xa4ytteli Luke Rossia. Boyce vieraili samassa roolissa Jessien spin-off -sarjassa Bunk'd vuonna 2016. H\xc3\xa4nen seuraava p\xc3\xa4\xc3\xa4roolinsa oli Disney XD -kanavan sarjassa Gamer's Guide to Pretty Much Everything._NEWLINE_Boyce n\xc3\xa4ytteli yht\xc3\xa4 Adam Sandlerin esitt\xc3\xa4m\xc3\xa4n p\xc3\xa4\xc3\xa4henkil\xc3\xb6n lapsista komediaelokuvassa Oikeesti aikuiset vuonna 2010. H\xc3\xa4n esitti yht\xc3\xa4 p\xc3\xa4\xc3\xa4rooleista Disney Channelin elokuvassa Descendants vuonna 2015 ja sen jatko-osissa. H\xc3\xa4n oli my\xc3\xb6s p\xc3\xa4\xc3\xa4hahmon \xc3\xa4\xc3\xa4nin\xc3\xa4yttelij\xc3\xa4 animaatiosarjassa Jake ja Mik\xc3\xa4-Mik\xc3\xa4-Maan merirosvot._NEWLINE_Tammikuussa 2019 Boyce oli saanut roolin HBO:n sarjasta Mrs. Fletcher.\n_START_SECTION_\nHumanit\xc3\xa4\xc3\xa4rinen ty\xc3\xb6\n_START_PARAGRAPH_\nN\xc3\xa4yttelij\xc3\xa4nuran lis\xc3\xa4ksi Boyce oli aktiivisesti mukana hyv\xc3\xa4ntekev\xc3\xa4isyysty\xc3\xb6ss\xc3\xa4 ja ker\xc3\xa4si varoja muun muassa kodittomien auttamiseen ja puhtaan veden kehitysmaihin viemiseen. H\xc3\xa4n ty\xc3\xb6skenteli my\xc3\xb6s collegessa tapahtuvan v\xc3\xa4kivallan vastaisen It\xe2\x80\x99s On Us -liikkeen kanssa sek\xc3\xa4 osallistui asev\xc3\xa4kivaltaa vastustavaan Wielding Peace-projektiin._NEWLINE_Boycen kuoltua perustettiin hyv\xc3\xa4ntekev\xc3\xa4isyyss\xc3\xa4\xc3\xa4ti\xc3\xb6 The Cameron Boyce Foundation h\xc3\xa4nen muistokseen.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nBoyce asui Los Angelesin alueella yhdess\xc3\xa4 n\xc3\xa4yttelij\xc3\xa4yst\xc3\xa4viens\xc3\xa4 Karan Brarin ja Sophie Reynoldsin kanssa._NEWLINE_Boyce kuoli yll\xc3\xa4tt\xc3\xa4en nukkuessaan epileptiseen kohtaukseen vain 20-vuotiaana kotonaan Los Angelesissa 6. hein\xc3\xa4kuuta 2019."